《代书三十韵寄弟妇循之》
清代·钱孟钿

燕台风日好，少小共婵娟。綦组初争侍，帘帏每互眠。

安花矜学步，约翠喜齐肩。柳爱依人亸，桃看隔院妍。

不知春事去，惟觉鬓华鲜。乍返长河棹，同歌入越篇。

湖山欣把袂，月露各传笺。酒为藏钩覆，茶因赌钏煎。

临风调玉琯，倚竹整湘弦。坐羡连枝树，行侔并蒂莲。

学诗尊李杜，点笔动云烟。秋水芙蓉港，春风玳瑁筵。

玫瑰团作饼，栀子刻为钿。窄袖鹦偕玩，低鬟蕙并搴。

清宵无尔我，密意总缠绵。岁月不相待，分飞各一天。

明珠徒有赠，宝镜惜空圆。已判差池影，真成断续缘。

馀欢留客袂，新恨入征鞯。汝复为春草，吾几作夜鹃。

随夫行蜀栈，携子渡秦川。宦思凉如水，归心静似禅。

柳花空作絮，榆荚不成钱。松竹留荒径，莼鲈忆旧船。

漫言童仆饱，还望故人怜。刀尺霜前女，笙璈海上仙。

暂时容梦见，异地各情牵。枫助思亲泪，蝉催去国年。

天涯千嶂在，陇上一枝传。何日随归雁，南云滞影旋。

作者简介：钱孟钿，字冠之，号浣青，武进人。尚书、谥文敏维城女，巡道崔龙见室。有《浣青诗草》、《鸣秋合籁集》。